Národná rada Slovenskej republiky

## IX. volebné obdobie

Číslo: PREDS-967/2024

### 301a

### Spoločná správa

**výborov Národnej rady Slovenskej republiky o výsledku prerokovania zákona** **z 24. apríla 2024 o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov, vráteného prezidentkou Slovenskej republiky na opätovné prerokovanie Národnou radou Slovenskej republiky (tlač 301)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**I.**

Prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila **zákon z 24. apríla 2024 o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov na opätovné prerokovanie Národnou radou Slovenskej republiky (tlač 301).**

Vo svojom rozhodnutí č. 2250-2024-KPSR zo 7. mája 2024 uviedla dôvody na vrátenie zákona. Prezidentka Slovenskej republiky neuvádza pripomienky s navrhovaným konkrétnym znením, ale navrhuje, aby Národná rada Slovenskej republiky po opätovnom prerokovaní zákon **neprijala ako celok.**

**II.**

Predseda Národnej rady Slovenskej republiky rozhodnutím č. 305 z 20. mája 2024 pridelil predmetný vrátený zákon na prerokovanie:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre hospodárske záležitosti, ktorý určil aj ako gestorský výbor.

Lehotu na prerokovanie vráteného zákona vo výboroch vrátane v gestorskom výbore určil do začiatku rokovania schôdze Národnej rady Slovenskej republiky o tomto návrhu.

**III.**

Uvedené výbory prerokovali predmetný vrátený zákon a zaujali tieto stanoviská:

* **Ústavnoprávny výbor Národnej rady Slovenskej republiky** prerokoval vrátený zákon dňa 7. júna 2024 a uznesením č. 108 odporučil Národnej rade Slovenskej republiky po opätovnom prerokovaní zákon vrátený prezidentkou Slovenskej republiky **schváliť;**
* **Výbor Národnej rady Slovenskej republiky pre hospodárske záležitosti** prerokoval vrátený zákon dňa 11. júna 2024 a uznesením č. 73 odporučil Národnej rade Slovenskej republiky po opätovnom prerokovaní zákon vrátený prezidentkou Slovenskej republiky **schváliť s touto zmenou:**

V čl. XIV sa vypúšťajú slová „okrem čl. XIII, ktorý nadobúda účinnosť 1. júna 2024“. V tejto súvislosti sa v čl. XIII bode 7 v  nadpise § 40d slová „od 1. júna 2024“ nahrádzajú slovami „dňom vyhlásenia“ a v § 40d sa slová „od 1. júna 2024“ nahrádzajú slovami „odo dňa nadobudnutia účinnosti tohto zákona“ a slová „do 31. mája 2024“ sa nahrádzajú slovami „predo dňom nadobudnutia účinnosti tohto zákona“.

Navrhuje sa úprava účinnosti zákona a súvisiaceho prechodného ustanovenia, ktorá zohľadňuje legislatívny proces prerokovania zákona vráteného prezidentkou Slovenskej republiky.

**Výbor NR SR pre hospodárske záležitosti**

***Gestorský výbor odporúča schváliť***

**IV.**

Gestorský výbor odporučil Národnej rade Slovenskej republiky po opätovnom prerokovaní zákona z 24. apríla 2024 o mimoriadnych opatreniach pre strategické investície a pre výstavbu transeurópskej dopravnej siete a o zmene a doplnení niektorých zákonov, vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 301) **s c h v á l i ť,** vznení pozmeňujúceho návrhu uvedeného v tejto spoločnej správe, ktorý gestorský výbor odporučil schváliť.

**Spoločná správa výborov** Národnej rady Slovenskej republiky o výsledku prerokovania uvedeného zákona **bola schválená** uznesením Výboru Národnej rady Slovenskej republiky pre hospodárske záležitosti č. 74 z 11. júna 2024.

Týmto uznesením výbor zároveň poveril spoločného spravodajcu **Ľubomíra Vážneho** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 11. júna 2024

**Róbert P u c i, v.r.**

predseda Výboru NR SR

pre hospodárske záležitosti